Woodbridge se harde woorde oor Roger | Netwerk24
06 April 2020 20:15
Dié Australiër glo ’n lang onderbreking van tennis sal dit te moeilik vir Federer maak om sy “edge” en motivering te herwin.
Federer word vanjaar 39 jaar oud en is op die herstelpad ná ’n klein knieoperasie.
Hy was van plan om aan die grasbaan-seisoen deel te neem, asook die Olimpiese Spele, die Amerikaanse Ope en later vanjaar die Laverbeker.
Die Spele in Tokio is tot Julie 2021 uitgestel en niemand weet wanneer die tennisaksie gaan hervat nie.
Woodbridge glo ouderdom het die Switserse meester ingehaal.
“Roger sal hom moet afvra hoe gemotiveerd hy sal wees om nóg ’n jaar te speel,” sê Woodbridge aan AAP.
“Of het dié virus hom dalk gehelp?
“Hoe minder wedstrydtyd jy op dié ouderdom kry, hoe moeiliker is dit om na jou beste peil terug te keer.
Die moontlikheid dat Federer dalk nog een of twee majors kon wen, is daarmee heen – dit is hoogs onwaarskynlik.
“Ek dink post-2020 sal ’n nuwe era wees vir mense wat rekords nastreef, want ’n lang tydperk in tennis is onderbreek.
“Die moontlikheid dat Federer dalk nog een of twee majors kon wen, is daarmee heen – dit is hoogs onwaarskynlik.”
Federer spog met 20 Grand Slam-enkelspeltitels. Sy laaste grote was in 2018 se Australiese Ope.
* Intussen het Jim Courier, ’n tweemalige Franse Ope-kampioen, gesê die organiseerders van Roland Garros besef hulle het gefouteer toe hulle dié kleibaantoernooi eensydig geskuif het.
Spelers, die ATP- en die WTA-reekse is onkant gevang toe die Franse Tennisfederasie die toernooi van Mei na September verskuif het sonder om met enigeen te beraadslaag.
Ook die organiseerders van die Amerikaanse Ope en die Laverbeker was omgekrap omdat dit met hul toernooie inmeng.
Courier het aan The New York Times gesê die Franse Ope-organiseerders het vinnig besef hulle het verkeerd opgetree en op mense se tone getrap.
“Ek dink daar was sedertdien heftige gesprekke.” – TeamTalk
Meer oor: Tennis | Roger Federer | Covid-19